Title: 2: Semblant engendra semblant
Course: Mitosi i meiosi

Pàgines: <Anterior 1 2 3 4 5 6 7 8 9 10 11 Següent>

2: Semblant engendra semblant

És possible seguir la transmissió d'un caràcter, per exemple el color dels ulls o del cabell als éssers humans, entre generacions. Aquests caràcters s'anomenen caràcters heretats (o heretables) i estan determinats pels gens. Un gen es pot considerar com la unitat de la herència, la unitat que determina un caràcter particular i que passa dels progenitors als descendents.

Els gens mantenen les diferències entre les espècies, per exemple entre un roure i un ratolí, però també contribueixen a les diferències entre individus d'una mateixa espècie. Per exemple, observeu el color del cabell o dels ulls a una família en particular. Germans i germanes poden compartir caràcters com el cabell ros, que també comparteixen amb els seus pares biològics però, a més, poden presentar combinacions particulars de caràcters que fan que siguin reconeixibles com a individus i diferents entre ells. Una germana, per exemple, pot tenir ulls blaus mentre que els seus germans els tinguin marrons; un germà pot tenir el cabell arrissat mentre que els seus germans el tenen llis, etc. Per tal de comprendre les diferències i similituds entre caràcters de diferents individus, cal revisar com les còpies dels gens es transmeten dels progenitors a la descendència. En fer-ho, descobrireu les regles que governen l'herència.

Des d'un punt de vista observem que hi ha una continuïtat entre una generació i la següent; si canviem de nivell d'observació podem observar que hi ha variabilitat. De fet, hi ha tanta variació que cada ésser humà viu avui és diferent de tots els altres -i dels que han existit-, és a dir, som genèticament únics (amb l'excepció dels bessons idèntics, que comparteixen gens idèntics). Una part d'aquesta variació és visible a simple vista però altres aspectes de la variabilitat, com els grups sanguinis o l'activitat d'un enzim concret, es revela tan sols amb tècniques de biologia molecular. La suma de tots els caràctes que un organisme individual posseeix, no només les seves característiques estructurals sinó també les bioquímiques, de comportament i fisiològiques, constitueixen el seu fenotip. Tots els aspectes del fenotip d'un organisme depenen, en darrera instància, de la composició química d'un organisme i de les reaccions bioquímiques que s'hi produeixen.

El conjunt de gens d'un individu constitueix el seu genotip. El fenotip de cada individu és el resultat de l'acció combinada dels seus gens (el seu genotip) i l'ambient, que pot influir més en alguns caràcters que en d'altres.

Activitat 2

A partir de la teva experiència, podries suggerir un caràcter humà que pogués ser influït per factors ambientals?

Llegeix la resposta a l'activitat 2

Activitat 3

Què és igual per a tots els individus d'una espècie: (a) cariotip; (b) genotip; (c) fenotip? Expliqueu la vostra resposta.

Llegeix la resposta a l'activitat 3

Pàgines: <Anterior 1 2 3 4 5 6 7 8 9 10 11 Següent>