Title: 1.1: Els cromosomes i el cicle de la vida
Course: Mitosi i meiosi

Pàgines: <Anterior 1 2 3 4 5 6 7 8 9 10 11 Següent>

1: La meiosi i el cicle de la vida

1.1: Els cromosomes i el cicle de la vida

La meiosi, un tipus de divisió cel·lular, està íntimament lligada al cicle vital dels organismes que es reprodueixen sexualment.

Els cromosomes són presents a les cèl·lules de tots els organismes eucariotes. El seu nombre varia molt i és característic de cada espècie. El cuc paràsit Ascaris lumbricoides té només quatre cromosomes, mentre que algunes falgueres, com Ophioglossum vulgatum, en tenen més de 1.000. La major part dels eucariotes tenen entre 10 i 50 cromosomes; els éssers humans, per exemple, en tenim 46. De totes maneres, no hi ha una relació òbvia entre el nombre de cromosomes d'un organisme i la seva complexitat.

Quan els cromosomes s'arrengleren al centre de la cèl·lula durant la metafase de la mitosi (Figura 1), estan en la seva forma més condensada, de manera que el seu nombre, mida i forma poden ser fàcilment estudiats. La Figura 1 mostra els cromosomes metafàsics d'una femella humana. Han estat tenyits i separats, de manera que es puguin identificar fàcilment. La sèrie de cromosomes que posseeix una espècie biològica particular, com la de la figura, s'anomena el cariotip. Per a cada espècie, els cariotips del mascle i de la femella poden ser lleugerament diferents degut als cromosomes sexuals. Si tallem els cromosomes a partir d'imatges obtingudes al microscopi òptic i els aparellem segons la seva mida i forma, podem esbrinar les característiques del cariotip (Figura 2).

Figura 1: Fotografia dels cromosomes d'una femella humana. Els cromosomes van ser preparats a partir de cèl·lules sanguínies. Cada cromosoma està format per un parell de cromàtides idèntiques unides pel centròmer.

Figura 2: Fotografia dels cromosomes d'una femella humana arranjats com a cariotip. Els parells d'autosomes (cromosomes que no són els cromosomes sexuals) estan numerats de l'1 al 22; el parell de cromosomes sexuals està etiquetat com a X. Els parells de cromosomes que són difícils de separar entre ells estan agrupats, com ara els parells 6–12.

Pregunta 1

Quina és la característica més aparent del cariotip que mostra la Figura 2?

Llegeix la resposta 1

Pregunta 2

Per què pots dir que el cariotip de la Figura 2 correspon a una cèl·lula diploide?

Llegeix la resposta 2

Pàgines: <Anterior 1 2 3 4 5 6 7 8 9 10 11 Següent>