Title: Introducció a la unitat
Course: Mitosi i meiosi

Pàgines: <Anterior 1 2 3 4 5 6 7 8 9 10 11 Següent>

Introducció a la unitat

Els organismes vius utilitzen els components del món que els envolta i els converteixen en el seu propi material. Una gla es converteix en un roure utilitzant tan sols aigua, oxigen, diòxid de carboni, alguns materials inorgànics del sòl i energia de la llum. De manera similar, un nadó humà es transforma en un adult digerint i metabolitzant els aliments i begudes. Els progenitors, a cada cas, passen a la seva progènie la informació i especificacions necessàries per construir cèl·lules a partir dels materials de l'entorn. Aquesta informació està al material genètic, o ADN, que es troba als cromosomes a l'interior del nucli i que és transmès de generació en generació. Podem imaginar els cromosomes com a cadenes de gens, les unitats de l'herència. Ara us centrareu en l'estudi dels cromosomes i dels gens.

La idea de passar la informació dels progenitors a la descendència origina una pregunta molt important: com es transmeten les unitats d'herència d'una generació a la següent? Aquesta unitat explora dos idees bàsiques per tal de respondre la pregunta. En primer lloc explorareu els canvis que es produeixen als cromosomes de plantes i animals durant la reproducció sexual. En segon lloc, examinareu com es transmeten els gens d'una generació a la següent, seguint patrons específics. Combinar aquestes dues idees bàsiques us permetrà comprendre com es poden explicar els patrons de l'herència a partir del comportament dels cromosomes durant la reproducció sexual. Com que els gens són una part integral dels cromosomes, seguir el seu comportament us permetrà seguir, de manera paral·lela, el comportament dels gens. Així doncs, els dos eixos principals d'aquesta secció corresponen als gens i als cromosomes.

La major part de la secció està dedicada a l'estudi dels gens i els cromosomes i els seus patrons d'herència. Practicareu també algunes habilitats matemàtiques bàsiques, en particular l'ús de proporcions i la noció de probabilitat.

Pàgines: <Anterior 1 2 3 4 5 6 7 8 9 10 11 Següent>